તમને ખબર છે દુનિયાના સૌથી વધારે મેજિકલ ત્રણ શબ્દો કયા છે? તમારા મનમાં આવશે ‘આઈ લવ યુ’ રાઈટ? પણ ના. એ ત્રણ શબ્દો તો લોકોએ એટલા ચાવી નાખ્યા છે કે એમાંનું જે મેજિકલ તત્વ હતું એ ખવાઈને પચી ગયું છે. મારા મતે એ ત્રણ મેજિકલ શબ્દો છે ‘મારે શાંતિ છે’. જી હા! માણસ પ્રેમ વગર કદાચ જીવી પણ લે, ઘણાં જીવેય છે. પરંતુ શાંતિ વગર જીવવું લગભગ અસહ્ય છે. આપણે ગમે તે કરતા હોઈએ, ચાહે જોબ, ચાહે કોઈ નાનો મોટો ધંધો, અંતે આપણું પરમ ધ્યેય પ્રેમ કે રૂપિયા નહિ પણ શાંતિ મેળવવાનું જ હોય છે. રૂપિયા મેળવવાનું ધ્યેય એટલા માટે અંતિમ નથી લેખાતું કારણ કે રૂપિયાનો ઉપયોગ આપણે શાંતિ પ્રાપ્ત કરી લેવાના એક સાધન તરીકે કરીએ છીએ. શાંતિ એ કોઈ વસ્તુ કે સ્થૂળ પદાર્થનું નામ નથી છતાંય એ મળી જાય, આપણે એને મેળવી લઈએ એ માટે સતત પ્રયત્નશીલ રહેતા હોઈએ છીએ. શાંતિ એક અવસ્થા છે જેની વ્યાખ્યા ન થઇ શકે. એને માત્ર અને માત્ર અનુભવી શકાય છે. કારણ કે શાંતિ એ ન્યુટન કે આઇન્સ્ટાઇનનો ભૌતિક શાસ્ત્રનો નિયમ નથી જે દરેક વ્યક્તિ માટે કે પદાર્થ માટે એકસરખો જ લાગુ પાડી શકાય!